



Αθήνα, 12 Νοεμβρίου 2024

**Ψηφιακά από 15/11 η ακινησία οχημάτων λόγω κλοπής κλπ καθώς και θανάτου του ιδιοκτήτη**

*Κοινό Δελτίο Τύπου Υπουργείου Ψηφιακής Διακυβέρνησης και Ανεξάρτητης Αρχής Δημοσίων Εσόδων*

Ψηφιακά και χωρίς να απαιτείται η προσκόμιση άδειας και πινακίδων, γίνεται, από τις 15 Νοεμβρίου 2024, η ακινησία οχημάτων λόγω κλοπής, υπεξαίρεσης ή ανωτέρας βίας, καθώς και η ακινησία οχημάτων που ανήκουν σε αποβιώσαντες ιδιοκτήτες.

Ειδικότερα, με κοινή απόφαση του Υπουργού Ψηφιακής Διακυβέρνησης Δημήτρη Παπαστεργίου και του Διοικητή της ΑΑΔΕ, Γιώργου Πιτσιλή, η θέση σε ακινησία οχημάτων:

* λόγω κλοπής ή υπεξαίρεσης οχήματος, κυκλοφορίας στο εξωτερικό, κατάσχεσης ή περισυλλογής ή αφαίρεσης των στοιχείων κυκλοφορίας του από δημόσια αρχή, ολοσχερούς καταστροφής, πλειστηριασμού, ανολοκλήρωτης μεταβίβασης, παράδοσης για ανακύκλωση και κάθε άλλης περίπτωσης όπου ο ιδιοκτήτης ή κάτοχος του οχήματος δεν έχει στην κατοχή του είτε το όχημα είτε τα στοιχεία κυκλοφορίας του
* αποβιώσαντος ιδιοκτήτη

δηλώνεται εφεξής:

* χωρίς να κατατίθενται στην ΑΑΔΕ στοιχεία κυκλοφορίας (άδεια και πινακίδες αριθμού κυκλοφορίας),
* μέσω της ψηφιακής εφαρμογής **«Τα Αιτήματά μου»** στην ψηφιακή πύλη myAADE, στη διαδρομή **Τα Αιτήματά μου > Νέο Αίτημα > Φορολογία > Αυτοκίνητα > Ακινησία λόγω κλοπής, κ.λπ. ή θανάτου ιδιοκτήτη**.

Τα στοιχεία κυκλοφορίας φυλάσσονται από τον ιδιοκτήτη / κάτοχο (π.χ. κληρονόμο) με δική του ευθύνη.

Οι πολίτες μπορούν να ενημερωθούν περαιτέρω, μέσω του Κέντρου Εξυπηρέτησης Φορολογουμένων (ΚΕΦ) της ΑΑΔΕ στο τηλέφωνο +30 213 162 1000, τις εργάσιμες ημέρες και ώρες 7:30 - 17:00.